***„Дефиле на младото вино“ 2018***

*10 години - юбилейно издание*

***ИНФОРМАЦИЯ***

„Дефиле на младото вино“ е фестивал за любителите на виното и цели да запознае своите посетители с новата реколта на българските винопроизводители. Това е възможност да се докоснете до историята и културата на Пловдив, опитвайки вкуса на младите вина от цяла България.

През 2009 година 16 български производители на младо вино за пръв път изложиха своите продукти в 6 възрожденски къщи в Стария град на Пловдив. Девет години по-късно традицията се запази, но в събитието участваха **над 35 изложители**, а локациите в Стария град бяха вече над 15. Последното издание на фестивала бе посетено от **над 21 000 български и чуждестранни любители на виното** и българската култура.

**Десетото юбилейно издание на „Дефиле на младото вино“** ще събере над 40 винопроизводители от цялата страна и майстори на традиционната местна кухня. В последния уикенд на **месец ноември - 23, 24 и 25** уличките на Стария град на Пловдив ще се изпълнят с радостни хора, нетърпеливи да опитат последната реколта на изключителните български технолози по пътя на културно – историческото ни наследство.

**„Дни на младото вино“** ще съпътстват фестивала през цялата последна седмица на ноември с различни културни прояви в градска среда, повечето от които с вход свободен за посетителите.

„Дефиле на младото вино-2018” ще започне в 13 часа на 23 ноември /петък/ за десети път с **Дионисиево шествие** от площада пред Общината. След кратка програма танцьорите и музикантите от ансамбъл „Тракия“ ще ни поведат към Стария град, където се състои откриването на фестивала от официалните лица и известен изпълнител.

Символичният старт на консумацията на младо вино ще стане по традицията с отварянето на първата бъчва на миналогодишен носител на златно отличие. Официалните лица ще поведат ценителите на хубавото българско вино по къщите, приютили майсторите на виното. Дегустациите в трите дни ще са в:

* ***ПЕТЪК, 23 НОЕМВРИ – 14-18ч.***
* ***СЪБОТА, 24 НОЕМВРИ – 11-18ч.***
* ***НЕДЕЛЯ, 25 НОЕМВРИ – 11-17ч.***

**„Вечер на майсторите на виното”** е специално организирано събитие, на което се обявяват наградите за най-добрите млади бели, червени и розе вина, съгласно регламента, определен от дегустационната комисия.

Оценката на потребителите е в отделна класация, като за целта желаещите, попълвайки анкетни карти, дават своя глас за най-добрите вина, а някои от тях след изтеглянето на томбола получават награди - бутилки селектирано младо вино, брандирани тирбушони и др..

Посетителите ще могат да закупят жетони за дегустация на входа на всяка къща от фестивалните локации. Един жетон дава право на една дегустация. Стъклени чаши, гравирани с логото на фестивала, ще се предлагат на покупна цена заедно с жетони:

* ***4 ЖЕТОНА - 2 лв.***
* ***12 ЖЕТОНА - 6 лв.***
* ***ЧАША С 8 ЖЕТОНА - 8 лв.***

Съветът по туризъм - Пловдив и Община Пловдив организират „Дефиле на младото вино” в активно сътрудничество с ОИ „Старинен Пловдив”, Университета по хранителни технологии – Пловдив, Сол Комюникейшънс ЕООД, Фондация „Пловдив 2019“, професионалните гимназии, висшите учебни заведения и всички участници във винения бизнес. „Дефиле на младото вино” заема важно място в събитийния календар на Пловдив и е част от Националния туристически календар.

***За контакти:***

*e-mail:* [info@wineshowplovdiv.events](mailto:info@wineshowplovdiv.events)

*website:* <http://wineshowplovdiv.events>

*facebook:* <https://www.facebook.com/MladoVino/>

*Мария Далемска /организационен секретар/ тел.: + 359 888 909 960*

*Цветелинка Цветанова /координатор участници/ тел.: + 359 894 321 401*

МД/МД